CELEX: 32016D1637
Language: ro
Date: 2016-09-06 00:00:00
Title: Decizia (PESC) 2016/1637 a Comitetului politic și de securitate din 6 septembrie 2016 privind începerea operației militare a Uniunii Europene în zona central-sudică a Mării Mediterane (EUNAVFOR MED operația SOPHIA) contribuind la punerea în aplicare a embargoului ONU asupra armelor în marea liberă în largul coastelor Libiei (EUNAVFOR MED/4/2016)

10.9.2016   
            
            
               RO
            
            
               Jurnalul Oficial al Uniunii Europene
            
            
               L 243/14
            
         DECIZIA (PESC) 2016/1637 A COMITETULUI POLITIC ȘI DE SECURITATE
   din 6 septembrie 2016
   privind începerea operației militare a Uniunii Europene în zona central-sudică a Mării Mediterane (EUNAVFOR MED operația SOPHIA) contribuind la punerea în aplicare a embargoului ONU asupra armelor în marea liberă în largul coastelor Libiei (EUNAVFOR MED/4/2016)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38,
   având în vedere Decizia (PESC) 2015/778 a Consiliului din 18 mai 2015 privind o operație militară a Uniunii Europene în zona central-sudică a Mării Mediterane (EUNAVFOR MED operația SOPHIA) (1), în special articolul 2b și articolul 6 alineatul (1),
   întrucât:
   
               (1)
            
            
               Decizia (PESC) 2016/993 a Consiliului (2), care a modificat Decizia (PESC) 2015/778, a introdus articolul 2b în decizia menționată pentru a adăuga contribuția la schimbul de informații și la punerea în aplicare a embargoului ONU asupra armelor în marea liberă în largul coastelor Libiei ca misiune de sprijinire din partea EUNAVFOR MED operația SOPHIA.
            
         
               (2)
            
            
               În conformitate cu articolul 2b alineatul (2) din Decizia (PESC) 2015/778, în cazul în care Comitetul politic și de securitate decide că sunt îndeplinite condițiile relevante, EUNAVFOR MED operația SOPHIA începe în zona de operații convenită, contribuind la punerea în aplicare a embargoului ONU asupra armelor în marea liberă în largul coastelor Libiei, prin inspecții ale navelor cu destinația Libia sau provenind din Libia atunci când există motive întemeiate să se considere că aceste nave transportă, direct sau indirect, arme sau materiale conexe către sau din Libia, încălcând embargoul asupra armelor impus Libiei, precum și prin acțiuni relevante de confiscare și de eliminare a acestor produse, inclusiv în vederea dirijării unor astfel de nave și a echipajelor acestora către un port corespunzător pentru a facilita această eliminare, cu aprobarea statului portului, în conformitate cu rezoluțiile relevante ale Consiliului de Securitate al ONU, inclusiv RCSONU 2292 (2016).
            
         
               (3)
            
            
               Comandantul operației UE a oferit Comitetului politic și de securitate asigurarea că au fost îndeplinite condițiile necesare pentru inițierea acestei misiuni de sprijinire.
            
         
               (4)
            
            
               Prin urmare, EUNAVFOR MED operația SOPHIA ar trebui să fie autorizată să înceapă, în zona de operații convenită, contribuind la punerea în aplicare a embargoului ONU asupra armelor în marea liberă în largul coastelor Libiei, astfel cum se prevede la articolul 2b din Decizia (PESC) 2015/778.
            
         
               (5)
            
            
               În conformitate cu articolul 5 din Protocolul nr. 22 privind poziția Danemarcei anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și acțiunilor Uniunii care au implicații în materie de apărare,
            
         ADOPTĂ PREZENTA DECIZIE:
   Articolul 1
   EUNAVFOR MED operația SOPHIA începe în zona sa de operații convenită, contribuind la punerea în aplicare a embargoului ONU asupra armelor în marea liberă în largul coastelor Libiei, astfel cum se prevede la articolul 2b din Decizia (PESC) 2015/778.
   Articolul 2
   Prezenta decizie intră în vigoare la data adoptării.
   
      Adoptată la Bruxelles, 6 septembrie 2016.
      
         
            Pentru Comitetul politic și de securitate
         
         
            Președintele
         
         W. STEVENS
      
   
   
      (1)  JO L 122, 19.5.2015, p. 31.
   
      (2)  Decizia (PESC) 2016/993 a Consiliului din 20 iunie 2016 de modificare a Deciziei (PESC) 2015/778 privind o operație militară a Uniunii Europene în zona central-sudică a Mării Mediterane (EUNAVFOR MED operația SOPHIA) (JO L 162, 21.6.2016, p. 18).